聞同庚不幸有感
作者：吳芾
朝代：宋

paragraphs: 我生甲申歲，同歲知幾人。
十中無一在，使我涕隕巾。
嘗試屈指數，誰登要路津。
不過五六輩，蹤跡半已陳。
其一最先達，進爲國大臣。
寵榮無與比，近亦以訃聞。
顧我何爲者，本是隴畝民。
持橐已過分，壽更近七旬。
獨恨苦拘縛，歸志不得申。
天復放我歸，遂此自由身。
湖山堪寓目，風月足怡神。
有花我共醉，有鳥助我吟。
若不自娛樂，開口對芳辰。
却恐泉下客，笑我浪苦辛。
雖生亦何益，徒負百年春。